
Uznesenie Okresný súd Lučenec vo veci starostlivosti o maloleté dieťa: A. B., narodená XX.XX.XXXX, bytom ako matka, konaní zastúpené kolíznym opatrovníkom Úradom práce, sociálnych vecí a rodiny Veľký Krtíš, dieťa rodičov: matka C. B., narodená XX.XX.XXXX, trvale bytom D. XXX/XX, E. F. C. a otec G. D., narodený XX.XX.XXXX, zosnulý XX.XX.XXXX, o návrhu Úradu práce, sociálnych vecí a rodiny Lučenec na uloženie výchovného opatrenia, takto rozhodol: Súd
nariaďuje
neodkladné opatrenie v tomto znení:
I. Súd d o č a s n e o d n í m a maloleté dieťa A. B., narodenú XX.XX.XXXX z osobnej starostlivosti matky C. B., narodenej XX.XX.XXXX a dočasne z v e r u j e maloleté dieťa do starostlivosti H. D., A. A. XX, XXX XX C.. II. I. C. B., narodená XX.XX.XXXX j e p o v i n n á odovzdať maloletú A. B., narodenú XX.XX.XXXX do starostlivosti H. D., A. A. XX, XXX XX C. za súčinnosti Úradu práce, sociálnych vecí a rodiny Lučenec. odôvodnenie: 1. Na tunajšom súde prebieha pod sp. zn. 15P/125/2024 konanie o uloženie výchovného opatrenia maloletému dieťaťu – pobyt v H. D., A. A. XX, XXX XX C. za účelom zabezpečenia odbornej diagnostiky maloletého dieťaťa najdlhšie na 3 mesiace od právoplatnosti rozhodnutia vo veci samej. 2. V podanom návrhu navrhovateľ - Úrad práce, sociálnych vecí a rodiny Lučenec (ďalej len „úrad“) uviedol, že maloletá A. bola v školskom roku 2023/2024 žiačkou 6. ročníka základnej školy, plní si X rok povinnej školskej dochádzky. Keďže bola z viacerých predmetov neklasifikovaná, od septembra 2024 bude opakovať 6 ročník základnej školy, bežná trieda. Maloletá je v monitorovaní úradu od novembra 2023, kedy bolo na úrad doručené oznámenie o zanedbávaní povinnej školskej dochádzky maloletou A.. Po vykonaní sociálneho šetrenia a pohovoru s maloletou sa situácia na krátky čas stabilizovala a maloletá si plnila povinnú školskú dochádzku. Ďalšie oznámenie o zanedbávaní povinnej školskej dochádzky bolo na úrad doručené v mesiaci máj 2024. Následne sa na obecnom úrade v E. F. C. uskutočnilo prejednanie priestupku, pri ktorom vyšli najavo nasledovné skutočnosti : matka maloletej uviedla, že jej dcéra v poslednom období pravidelne uteká z domu a nevráti sa aj niekoľko dní, prípadne aj 2 týždne. Uteká za dospelým priateľom do E.. Matka túto skutočnosť oznámila aj na príslušné obvodné oddelenie policajného zboru. Policajná hliadka zabezpečila návrat maloletej do domáceho prostredia, avšak maloletá po asi 2 dňoch z domu opäť ušla. Je možné sa domnievať, že maloletá vedie predčasný sexuálny život vzhľadom k veku priateľa a tiež s prihliadnutím na skutočnosť, že u neho trávi niekoľko po sebe idúcich dní (táto skutočnosť bola oznámená na príslušné obvodné oddelenie policajného zboru). Úrad vykonal v domácnosti aj sociálne šetrenie, kedy bola maloletá prítomná a prisľúbila, že viac z domu utekať nebude a mamu bude poslúchať. Maloletá svoje slová ale nesplnila, nakoľko z domu opakovane ušla a do školy nechodí takmer vôbec. V mesiaci máj vymeškala 81 neospravedlnených vyučovacích hodín a v týždni od 03.06.2024 do 07.06.2024 vymeškala 24 neospravedlnených vyučovacích hodín.
Aj z doručenej správy zo základnej školy zo dňa 07.06.2024 vyplýva, že matka situáciu s dcérou v domácnosti nezvláda a je potrebná pomoc pri riešení danej situácie. Dňa 21.06.2024 úrad opäť vykonal sociálne šetrenie v domácnosti maloletej, kedy bola prítomná len teta maloletej a tá uviedla nasledovné skutočnosti : maloletá A. svoju matku vôbec neposlúcha, uteká jej z domu. S priateľom sa už asi nestretáva, údajne je v Ústave na výkon väzby. Teta maloletej uviedla, že jej sestra sa snaží svoju dcéru dobre vychovávať, avšak maloletá ju absolútne nerešpektuje. Počas školského roka jej odmietala chodiť do školy, veľmi často jej uteká z domu a túla sa po obci. Dokonca mala byť videná s dospelými osobami a požívať s nimi alkoholické nápoje. Dňa 13.06.2024 úrad poslal žiadosť o umiestnenie maloletej do H. D. J. C.. Súhlas s prijatím maloletej do ich centra doručenú na úrad dňa 03.07.2024 je prílohou podaného návrhu. Termín prijatia maloletej do H. D. J. C. je stanovený na deň 28.08.2024. Navrhovateľ je toho názoru, že správanie a konanie maloletej A. počas monitorovania rodiny sa zhoršuje, maloletá aj napriek opakovaným upozorneniam zo strany matky a tiež zo strany úradu nerešpektuje pravidlá nastavené v domácnosti a ani školský poriadok. Týmto konaním maloletá ohrozuje nielen rodinu v ktorej žije a vyrastá, ale aj samú seba. Taktiež s prihliadnutím na skutočnosť, že maloletá sa niekoľko mesiacov stretávala s dospelým priateľom, u ktorého trávila viac po sebe idúcich dní, je úrad toho názoru, že odborná diagnostika v zariadení je nevyhnutná a je tiež v najlepšom záujme samotnej maloletej, ale aj celej rodiny, kde maloletá v súčasnosti žije. Na základe uvedených skutočností má navrhovateľ za to, že je potrebné využiť odbornú inštitucionálnu pomoc v špeciálnom výchovnom zariadení, nakoľko dochádza k opätovnému zlyhávaniu správania maloletej, v dôsledku čoho je ohrozený priaznivý fyzický, psychický a sociálny vývin vážne ohrozený. 3. Dňa 26.08.2024 sa na tunajšom súde uskutočnilo pojednávanie za osobnej prítomnosti všetkých účastníkov konania a za osobnej účasti maloletého dieťaťa. Vzhľadom na dôvodnosť podaného návrhu, súd rozhodol o uložení výchovného opatrenia maloletému dieťaťu, a to pobyt maloletej v H. D., A. A. XX, XXX XX C. za účelom odbornej diagnostiky na dobu 3 mesiacov od právoplatnosti rozsudku. Nástup maloletej do H. D. aj vzhľadom na plnenie povinnej školskej dochádzky je naplánovaný na 28.08.2024. 4. Podľa § 360 ods. 1 Civilného mimosporového poriadku (ďalej „CMP“), neodkladné opatrenie možno nariadiť aj bez návrhu v konaniach, ktoré možno začať aj bez návrhu. 5. Podľa § 2 ods. 1, 2 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len "účastník") a konanie podľa tohto zákona, ak z povahy veci nevyplýva inak. 6. Podľa § 324 ods. 1, 2, 3 Civilného sporového poriadku (ďalej „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. Na konanie o návrhu na nariadenie neodkladného opatrenia je príslušný okresný súd. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 7. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 8. Podľa § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu strán a bez nariadeného pojednávania. 9. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 10. Podľa § 367 ods. 1 až 6 CMP, neodkladným opatrením môže súd nariadiť, aby ten, kto má maloletého pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. Ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. Uznesenie o nariadení neodkladného opatrenia súd môže doručiť účastníkom až pri uskutočnení jeho
výkonu, ak je predpoklad, že by bol výkon rozhodnutia inak zmarený. Účastníkom, ktorí neboli prítomní pri výkone uznesenia, doručí súd uznesenie spolu so zápisnicou o priebehu výkonu dodatočne. Ak do šiestich mesiacov od nariadenia neodkladného opatrenia nebol podaný návrh na začatie konania vo veci samej a súd zistí, že existujú dôvody pre ďalšie zotrvanie maloletého v náhradnej starostlivosti, začne konanie vo veci samej aj bez návrhu. 11. V konaní starostlivosti o maloleté dieťa je nariadenie neodkladného opatrenia na mieste, ak si to vyžaduje verejný záujem § 361 CMP, ak je potrebné nariadiť platiť výživné v nevyhnutnej miere § 367 CMP, a aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti § 367 ods.1 CMP. Ustanovenie § 367 CMP odráža úpravu v mimosporových konaniach, v ktorých sa ponecháva širší priestor pre ingerenciu štátu a realizáciu verejnej moci pri poskytovaní právnej ochrany, a to z úradnej povinnosti, s cieľom ochrany práv účastníkov pri súčasnom presadzovaní verejného záujmu, ak si to vyžaduje neodkladná ochrana práv a právom chránených záujmov. Z charakteru neodkladného opatrenia taktiež vyplýva, že pred jeho nariadením súd nemusí zistiť všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť vždy dodržaný formálny postup stanovený na dokazovanie. Vo všetkých veciach starostlivosti súdu o maloleté deti je prvoradý záujem maloletého dieťaťa. Podľa aktuálne platnej právnej úpravy neodkladné opatrenie môže nahradiť aj rozhodnutie vo veci samej. Súd zároveň poukazuje na ustanovenie § 325 ods. 1 CSP, v zmysle ktorého súd môže nariadiť neodkladné opatrenie v dvoch prípadoch a to, ak je potrebné bezodkladne upraviť pomery alebo ak je daná obava, že exekúcia bude ohrozená. Splnenie aspoň jedného zo zákonných predpokladov nariadenia neodkladného opatrenia musí súd primárne vyhodnotiť na základe návrhu, a to z rozhodujúcich skutočností uvedených v návrhu a v prípade konania vo veciach starostlivosti o maloleté deti, aj bez návrhu. Pomery, ktoré majú byť neodkladným opatrením upravené, musia mať vždy povahu právnych vzťahov a potreba ich úpravy musí byť vždy bezodkladná, to znamená naliehaná a nevyhnutná. 12. Z obsahu spisu ako aj z vyjadrení účastníkov konania na pojednávaní a z predložených listinných dôkazov, ktoré sú súčasťou spisu je zrejmé, že u maloletej A. B. dlhodobo pretrvávajú výchovné problémy, maloletá má problémy v školskom prostredí - opakovane bola riešená pre zanedbávanie povinnej školskej dochádzky, v domácom prostredí – maloletá opakovane opúšťa domácnosť matky na viac po sebe idúcich dní bej súhlasu matky, matku nerešpektuje, správa sa k nej vulgárne, pričom matka uviedla aj pokusy o fyzické útoky na svoju osobu zo strany maloletej dcéry. Matka maloletej sama požiadala o pomoc, nakoľko výchovu maloletej nezvláda a má obavu zo správania sa maloletej. V zariadení, kde má maloletá rezervované miesto, si bude maloletá aj plniť povinnú školskú dochádzku, pričom školský rok 2024/2025 začne o 6 dní, pričom je v záujme maloletej, aby si na nové prostredie zvykla pred začatím nového školského roka. 13. Na základe vyššie uvedených skutočností, zhodnotiac záver dosiaľ vykonaného dokazovania vo veci súd dospel k záveru, že je nevyhnutné pristúpiť k uloženiu výchovného opatrenia zahŕňajúceho odňatie maloletého dieťaťa zo starostlivosti rodiča a jeho umiestnenie do zariadenia, kde bude možné vykonať potrebné úkony za účelom vykonania odbornej diagnostiky maloletému dieťaťu a následne úpravy správania maloletej. Súd má za preukázané tie skutočnosti, že matka starostlivosť o maloletú nezvláda, sama požiadala o pomoc v tejto súvislosti a maloletá svojim správaním ohrozuje svoj ďalší zdravý fyzický aj psychický vývin. Preto je potrebné pristúpiť k diagnostike maloletej v zariadení na to určenom a vzhľadom na dohodnutý nástup maloletej do zariadenia za účelom diagnostiky a začiatok školského roka 2024/2025 je potrebné tak urobiť bezodkladne. Napriek tomu, že dňa 26.08.2024 bolo rozhodnuté o uložení výchovného opatrenia maloletému dieťaťu, umiestnenie maloletého dieťaťa do diagnostického centra na účely odbornej diagnostiky je možné len na základe vykonateľného rozhodnutia o zverení maloletého dieťaťa do starostlivosti určeného zariadenia. Vzhľadom na dohodnutý termín odovzdania maloletej do starostlivosti diagnostického zariadenia, je potrebné pobyt maloletej v diagnostickom centre do právoplatnosti rozsudku o uložení výchovného opatrenia zabezpečiť formou neodkladného opatrenia, nakoľko bez vykonateľného rozhodnutia o zverení maloletej do starostlivosti určeného zariadenia, predmetné zariadenie nemá zákonný dôvod na prevzatie starostlivosti o maloleté dieťa. Preto súd formou neodkladného opatrenia dočasne odňal maloletú A. B. z osobnej starostlivosti matky C. B. a dočasne zveril maloletú do starostlivosti H. D., A. A. XX, XXX XX C. za účelom zabezpečenia odbornej diagnostiky maloletého dieťaťa, v ktorom zariadení má maloletá rezervované miesto.
14. Keďže maloleté dieťa sa v čase rozhodovania súdu stále nachádza v starostlivosti matky, súd v zmysle ust. § 367 ods. 1 CMP rozhodol tak, že matka je povinná odovzdať maloletú A. B. do starostlivosti H. D., A. A. XX, XXX XX C. za súčinnosti Úradu práce, sociálnych vecí a rodiny Lučenec v súlade s § 30 ods. 1 zákona č. 305/2005 Z.z. o sociálnoprávnej ochrane detí a o sociálnej kuratele. 15. Predmetné rozhodnutie o neodkladnom opatrení nemá povahu rozhodnutia vo veci samej. Na pojednávaní dňa 26.08.2024 bolo rozhodnuté o uložení výchovného opatrenia maloletému dieťaťu. Momentom nadobudnutia právoplatnosti a vykonateľnosti rozhodnutia vo veci samej neodkladné opatrenie stráca účinnosť. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Krajský súd v Žiline cestou Okresného súdu Lučenec, H. K. XX, XXX XX L., a to písomne. Toto uznesenie je vykonateľné jeho vyhlásením. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Podľa § 62 ods. 1, 2 CMP, odvolanie je možné odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Podľa § 63 CMP, v odvolacom konaní možno uvádzať nové skutkové tvrdenia a predkladať nové dôkazné návrhy. Podľa § 64 CMP, zmena návrhu na začatie konania je v odvolacom konaní prípustná. Podľa § 65 CMP, odvolací súd nie je viazaný rozsahom odvolania vo veciach, v ktorých možno začať konanie aj bez návrhu. Podľa § 66 CMP, odvolací súd nie je odvolacími dôvodmi viazaný. Podľa § 67 CMP, na vady konania pred súdom prvej inštancie prihliada odvolací súd, len ak mali za následok nesprávne rozhodnutie vo veci. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

